钦定古今图书集成/明伦汇编/官常典/第084卷 > 任城王湝
## 钦定古今图书集成/明伦汇编/官常典/第084卷 > 任城王湝

按《北齐书》本传：“任城王湝，神武第十子也。少明慧，天
保初封。自孝昭、武成时，车驾还邺，常令湝镇晋阳，总
并省事。历司徒、太尉，并省录尚书事。天统三年，拜太
保、并州刺史，别封平正郡公。时有妇人临汾水浣衣，
有乘马人换其新靴驰而去者，妇人持故靴诣州言之，湝召城外诸妪，以靴示之。绐曰：‘有乘马人在路被
贼劫害，遗此靴，焉得无亲属乎’？”一妪抚膺哭曰：“儿昨
著此靴向妻家。”如其语，捕获之，时称明察。武平初，迁
太师、司州牧，出为冀州刺史，加太宰，迁右丞相、都督、
青州刺史。湝频牧大藩，虽不洁己，然宽恕为吏人所
怀。五年，青州崔蔚波等夜袭州城，湝部分仓卒之际，
咸得齐整。击贼，大破之。拜左丞相，转瀛州刺史。及后
主奔邺，加湝大丞相。及安德王称尊号于晋阳，使刘
子昂修启于湝，至尊出奔，宗庙既重，群公劝迫，权主，
号令事宁，终归叔父。湝曰：“我人臣，何容受此启。”执子
昂送邺。帝至济州，禅位于湝，启竟不达。湝与广宁王
孝珩于冀州召募，得四万馀人，拒周军。周齐王宪来
伐，先遣送书并赦诏湝并沉诸并。战败，湝、孝珩俱被
擒。宪曰：“任城王何苦至此？”湝曰：“下官神武帝子，兄弟
十五人，幸而独存。逢宗社颠覆，今日得死，无愧坟陵。”
宪壮之，归其妻子。将至邺城，湝马上大哭，自投于地，
流血满面。至长安，寻与后主同死。妃卢氏赐斛斯征
蓬首垢面，长斋不言笑。征放之，乃为尼。隋开皇三年，
表请文帝葬湝及五子于长安北原。